মামলা খারিজ! কবে বাংলাদেশে ফিরছেন খালেদা পুত্র তারেক?

ঢাকা: বাংলাদেশে (Bangladesh) সাধারণ নির্বাচন হতে ঢের দেরি। বিজয় দিবসের ভাষণে মহম্মদ ইউনুস সাফ ইঙ্গিত দিয়েছেন, আগামী বছরেও ভোট না হওয়ার সম্ভাবনা কম। কিন্তু তার আগেই খালেদা জিয়ার (Khaleda Zia) পুত্র তারেক রহমানের (Tarique Rahaman) দেশে ফেরার পথ প্রশস্ত হল। কারণ সম্প্রতি, বিএনপি-র ভারপ্রাপ্ত চেয়ারম্যানের নামে থাকা আরেকটি মামলা প্রত্যাহার করল আদালত। এর ফলে নির্বাচনের আগেই বাংলাদেশে ফিরতে পারেন বিএনপি (BNP) প্রধান, এমনটাই মনে করছেন রাজনৈতিক বিশ্লেষকরা।

ইতিমধ্যে তারেক রহমানের নামে আওয়ামি লিগের সমাবেশে হামলা সংক্রান্ত একটি মামলা খারিজ হয়েছে আদালতে। আর এবার জয়পুরহাটে রাষ্ট্রদ্রোহ এবং মানহানি সংক্রান্ত মামলাটিও প্রত্যাহার করল আদালত। বাংলাদেশি সংবাদমাধ্যম সূত্রে জানা গিয়েছে, ২০১৪ সালে লন্ডনের একটি সমাবেশে বিতর্কিত বক্তৃতা দেওয়ার পর আওয়ামি লিগের ছাত্র সংগঠনের জয়পুরহাট জেলা শাখার তরফে আদালতে একটি মামলার আবেদন করা হয়।

আরও পড়ুন: মায়ানমারের আরও একটি এলাকা আরাকান আর্মির দখলে? বিপদ কি বাড়ছে বাংলাদেশের?

২০১৫ সালে রাষ্ট্রদ্রোহ এবং মানহানি সংক্রান্ত এই মামলাটি আদালতে নথিভুক্ত হয়েছিল। এরপর পুলিশ এই মামলার তদন্ত করে চার্জশিট পেশ করে। বুধবার এই মামলার বিচারপর্ব ছিল আদালতে। কিন্তু এদিন অভিযোগকারী আবু বক্কর সিদ্দিকি রেজা আদালতে হাজির ছিলেন না। সেই কারণে বিচারপতি এই মামলাটি খারিজ করে দেন। এর ফলে বিএনপি প্রধানের লন্ডন থেকে বাংলাদেশে ফেরার পথ অনেকটাই প্রশস্ত হল।