১০-২০ বছর ক্ষমতায় থাকতে চায় ইউনুস সরকার! বিস্ফোরক বিএনপি নেতা

ঢাকা: বিগত কয়েকদিন ধরেই ফের অশান্তির বাতাবরণ তৈরি হয়েছে বাংলাদেশে। এমন অবস্থায় অন্তর্বর্তী সরকারকে নিশানা করছে বাংলাদেশের প্রধান বিরোধী দল বিএনপি। দেশে ফের ভোট করানোর দাবিও জানিয়ে আসছে খালেদা জিয়ার নেতৃত্বাধীন এই দল। এবার নির্বাচনের প্রসঙ্গে ইউনুস সরকারের সদিচ্ছা নিয়ে প্রশ্ন তুলল বিএনপি। সোমবার বিএনপির স্থায়ী কমিটির সদস্য এবং অবসরপ্রাপ্ত সেনা কর্মকর্তা মেজর হাফিজউদ্দিন আহমদ বলেন, “ইউনুস সরকারের প্রধান কাজ হল একটি অবাধ ও সুষ্ঠু নির্বাচনের আয়োজন করে নির্বাচিত প্রতিনিধিদের কাছে ক্ষমতা হস্তান্তর করা। কিন্তু দেখা যাচ্ছে, ক্ষমতায় আসার পর তাঁরা ক্ষমতা ধরে রাখতেই উৎসাহী। মনে হচ্ছে, ইউনুস সরকার ১০-২০ বছর ক্ষমতায় থাকতে চায়।’’

আরও পড়ুন: ইজরায়েলে ৯০টি রকেট হামলা হিজবুল্লাহর

বর্তমানে বিএনপির কার্যক্রম পরিচালনার দায়িত্বে রয়েছেন দলের মহাসচিব মির্জা ফখরুল ইসলাম আলমগীর। অসুস্থ খালেদা জিয়ার স্থলাভিষিক্ত হয়েছেন তিনি। তিনি ইতিমধ্যে সরকারের সংস্কার পরিকল্পনা নিয়ে অসন্তোষ প্রকাশ করেছেন। সম্প্রতি, তিনি জানান, বিএনপির মূল দাবি হল যত তাড়াতাড়ি সম্ভব দেশে নির্বাচন করানো। তিনি বলেছেন, “নির্বাচন কমিশন, বিচার বিভাগ ও প্রশাসনের যেসব বিষয়কে সংস্কার করা প্রয়োজন, সেটাই সরকার করবে।” পাশাপাশি, মির্জা ফখরুল অন্তর্বর্তী সরকারের সংস্কারের বৈধতা নিয়েও প্রশ্ন তুলেছেন। এই বিষয়ে তিনি বলেন, “আপনারা সংস্কারের দায়িত্ব নিচ্ছেন, কিন্তু আপনাদের বৈধতা কোথায়? নির্বাচিত সরকার ছাড়া সংবিধান পরিবর্তন বা সংস্কার করা উচিত নয়।” তিনি আরও জানান, একটি আন্দোলনের ফলেই এই সরকার ক্ষমতায় এসেছে; তাই এই সরকারের হাতে সব দায়িত্ব তুলে দেওয়া যায় না। কিন্তু শেষমেশ বাংলাদেশের সাধারণ নির্বাচন কখন হয়, সেটাই দেখার বিষয়।