‘ষড়যন্ত্র’ ও ‘চক্রান্ত’ করছে ইউনুস সরকার! বড় দাবি বিএনপি নেতার

ওয়েব ডেস্ক: মহম্মদ ইউনুসের (Mohammed Yunus) জমানায় বাংলাদেশে (Bangladesh) জামাতের প্রভাব বৃদ্ধি পেয়ছে উল্লেখযোগ্যভাবে। আর তাতেই না-খুশ খালেদা জিয়া (Khaleda Zia) নেতৃত্বাধীন দল বিএনপি (BNP)। সেই কারণে দেশের অন্তর্বর্তী সরকারের সঙ্গে বিএনপি-র টানাপোড়েনও বাড়ছে দিন দিন। আর এই অবস্থায় দলের মহাসচিব ফখরুল ইসলাম আলমগীর (Fakhrul Islam Alamgir) ইউনুস সরকারের বিরুদ্ধে ‘ষড়যন্ত্র’ করার অভিযোগ তুললেন। তাঁর দাবি, দেশে নতুন করে ‘ষড়যন্ত্র’ এবং ‘চক্রান্ত’ শুরু হয়েছে। তবে ইউনুস সরকার কী ধরণের ষড়যন্ত্র করছে, তা খুলে বলেননি বিএনপি মহাসচিব।

শনিবার বিএনপি ছাত্র সংগঠনের ৪৬তম প্রতিষ্ঠা দিবস উপলক্ষে একটি সভায় ভার্চুয়াল বক্তব্য রাখেন ফখরুল ইসলাম আলমগীর। সেখানেই তিনি বলেন, দেশে নতুন করে ষড়যন্ত্র ও চক্রান্ত শুরু হয়েছে। তবে পরক্ষণেই তিনি জানান যে, এই ধরণের ষড়যন্ত্র ও চক্রান্তের সামনে তাঁরা মাথা নত করবেন না। পাশাপাশি, এদিন ফের একবার ‘জনগণের সরকার’ তৈরির কথা মনে করিয়ে দেন তিনি। এরপর আলমগীর বলেন, “সব জায়গায় বৈষম্য রয়েছে, দুর্নীতি হয়েছে। বৈষম্য এবং দুর্নীতি দূর করে জনগণের সরকার যাতে প্রতিষ্ঠা করতে পারি, সেই লক্ষ্যে কাজ করতে হবে।”

আরও পড়ুন: পুতিনের সঙ্গে বৈঠকের পর নিরুদ্দেশ স্লোভাকিয়ার প্রধানমন্ত্রীর খোঁজ ভিয়েতনামে

তবে শুধুমাত্র ইউনুস সরকারকে নয়, এদিনের বক্তব্যে বিএনপি মহাসচিব শেখ হাসিনার (Sheikh Hasina) নেতৃত্বাধীন আওয়ামি লিগ (Awami League) সরকারকেও একহাত নেন। হাসিনার বিরুদ্ধে দেশের গণতন্ত্র হত্যা এবং একদলীয় শাসন চালু করার অভিযোগও তুলেছেন মহাসচিব আলমগীর। তিনি বলেন, “১৯৭৫ সাল পর্যন্ত দেশে ক্ষমতায় ছিল আওয়ামী লীগ। তারা তখনও দেশে লুটপাট, ষড়যন্ত্র, হত্যা, গুম করে ক্ষমতায় টিকে ছিল এবং তাদের দুঃশাসনে দেশে দুর্ভিক্ষ হয়েছিল।” তবে এসবের জবাবে ইউনুস সরকার বা আওয়ামি লিগের তরফে এখনও কোনও বিবৃতি সামনে আসেনি।