হাসিনার প্রত্যাবর্তন নিয়ে বিরাট মন্তব্য করলেন ইউনুস

ঢাকা: হাসিনা সরকারের পতনের পরেও অশান্তি বন্ধ হয়নি বাংলাদেশে। এর মাঝে আবার শোনা যাচ্ছে, যে শেখ হাসিনার নেতৃত্বাধীন আওয়ামি লিগকে ‘নিষিদ্ধ’ করতে পারে মহম্মদ ইউনুসের সরকার। তবে এরকম কোনও সিদ্ধান্ত নেওয়ার কথা ভাবা হচ্ছে না বলে ইঙ্গিত মিলল ইউনুসের দেওয়া কিছু সাক্ষাৎকারে। কয়েকদিন আগেই বাংলাদেশের অন্তর্বর্তী সরকারের ১০০ দিন পার হওয়া নিয়ে আন্তর্জাতিক সংবাদমাধ্যমকে দেওয়া বেশ কিছু সাক্ষাৎকারে অন্তর্বর্তী সরকারের প্রধান উপদেষ্টা মহম্মদ ইউনুস বলেন, “এবছর জুলাইয়ে নির্বিচারে খুনের নেপথ্যে যাঁদের হাত ছিল, তাঁদের বিচার হবে। এর আওতায় রয়েছেন ক্ষমতাচ্যুত স্বৈরশাসক হাসিনাও। তার পর অবশ্য সাধারণ নির্বাচনে আওয়ামী লিগ অংশগ্রহণ করলে আমরাই স্বাগত জানাব।” অর্থাৎ, আওয়ামি লিগের বিরুদ্ধে নিষেধাজ্ঞা জারির কোনও পরিকল্পনা নেই ইউনুস সরকারের।

আরও পড়ুন: ভারতীয় হাইকমিশনের দিকে বিএনপির পদযাত্রা আটকে দিল বাংলাদেশ পুলিশ

সূত্রের খবর, বাংলাদেশে আওয়ামি লিগকে নিষিদ্ধ করার বিরোধিতা করছে খালেদা জিয়া নেতৃত্বাধীন বিএনপি এবং কট্টর ইসলামপন্থী দল জামাত-ই-ইসলাম। দেশের রাজনীতিতে আওয়ামি লিগকে সক্রিয় রাখতে চাইছে এই দুই রাজনৈতিক দল। কিন্তু কেন? এই বিষয়ে রাজনৈতিক বিশেষজ্ঞরা মনে করছেন, বাংলাদেশে রাজনৈতিক অস্থিরতার সুযোগ নিয়ে নিজেদের দলকে প্রতিষ্ঠা করতে চাইছে বিএনপি এবং জামাত। যদিও, হাসিনার আমলে এই দুই দলের নেতারা সরকারের বিরুদ্ধে একাধিক অভিযোগ তুলেছিলেন। কিন্তু এখন আবার তাঁরাই শেখ হাসিনাকে ‘নিজেদের পরিবারের অংশ’ বলে দাবি করছেন। তাহলে বাংলাদেশে সাধারন নির্বাচন হলে কি শেখ হাসিনা ফের প্রার্থী হতে পারেন? এটাই এখন লাখ টাকার প্রশ্ন।