বাংলাদেশে গণতন্ত্র প্রতিষ্ঠার বার্তা, লন্ডন থেকে কী বললেন খালেদা জিয়া?

ওয়েব ডেস্ক: লন্ডন থেকে দলীয় কর্মীদের উদ্দেশ্যে বার্তা দিলে বিএনপি (BNP) সুপ্রিমো খালেদা জিয়া (Khaleda Zia)। বাংলাদেশে (Bangladesh) গণতন্ত্র প্রতিষ্ঠার লক্ষ্যে সকলকে ঐক্যবদ্ধ হওয়ার আহ্বান জানালেন তিনি। অসুস্থ অবস্থায় এয়ার অ্যাম্বুলেন্সে করে লন্ডনে (London) নিয়ে যাওয়া হয়েছিল তাঁকে। চিকিৎসার পর কিছুটা সুস্থ হয়ে উঠেছেন তিনি। তারপরেই সেখান থেকে ভার্চুয়ালি মাধ্যমে বিএনপি কর্মীদের উদ্দেশ্যে ভাষণ দেন খালেদা, যা নিয়ে ইতিমধ্যে বাংলাদেশে শুরু হয়েছে রাজনৈতিক তরজা।

খালেদা জিয়ার এই বক্তৃতার পর অনেকেই মনে করছেন, পুরোপুরি সুস্থ হলে তিনি তাঁর পুত্র তারেক রহমানকে সঙ্গে নিয়ে বাংলাদেশে ফিরতে পারেন। কারণ ভার্চুয়াল বক্তৃতায় তিনি বলেন, “সকলকে একত্র হয়ে জনগণের ভোটাধিকার প্রতিষ্ঠা করতে হবে।” যদিও তিনি সরাসরি কারও নাম নেননি, তবে জাতীয় সংসদের নির্বাচন ঘোষণায় দেরির জন্য অন্তর্বর্তী সরকারের প্রধান উপদেষ্টা মহম্মদ ইউনুসকে (Mohammed Yunus) ইঙ্গিত করে কটাক্ষ করেছেন বলে ধারণা করা হচ্ছে।

আরও পড়ুন: আক্রান্ত আওয়ামি লিগ কর্মীরা, নতুন করে কেন অশান্ত বাংলাদেশ?

প্রসঙ্গত, গত ৮ আগস্ট মহম্মদ ইউনুসের নেতৃত্বে অন্তর্বর্তী সরকার শপথ নেওয়ার পরেই বিএনপি নেত্রী খালেদা জিয়ার বিরুদ্ধে দায়েরকৃত সমস্ত মামলা প্রত্যাহার করা হয়। রাষ্ট্রপতি মোহাম্মদ সাহাবুদ্দিন তাঁর কারাদণ্ডও মুকুব করেন। অন্যদিকে, দীর্ঘদিন ধরে গ্রেফতারি এড়াতে লন্ডনে রয়েছেন তাঁর পুত্র তারেক রহমান। হাসিনা সরকারের পতনের পর তাঁর দেশে ফেরার সম্ভাবনা নিয়েও রাজনৈতিক মহলে চলছে জল্পনা।

উল্লেখ্য, এখন দ্রুত নির্বাচনের দাবি তুলছে বিএনপি। বিএনপির সর্বোচ্চ নীতিনির্ধারণ কমিটির সদস্য আবদুল মঈন খান সোমবার বলেন, “যথাসময়ে নির্বাচন না হলে জনগণের মধ্যে প্রবল অসন্তোষ সৃষ্টি হবে।” এই পরিস্থিতিতে খালেদা জিয়া নেতা-কর্মীদের আশ্বাস দিয়ে বলেন, “আপনাদের ত্যাগ ও সংগ্রাম বৃথা যাবে না। সকলকে একসঙ্গে কাজ করে জনগণের ভোটাধিকার পুনঃপ্রতিষ্ঠা করতে হবে।”