স্বামী জিয়াউর রহমানের পাশেই খালেদার কবর! কে ছিলেন তিনি?

ওয়েব ডেস্ক: মঙ্গলবার সকালে শেষ নিঃশ্বাস ত্যাগ করেছেন খালেদা জিয়া (Khaleda Zia)। দীর্ঘদিন ধরে বিভিন্ন শারীরিক সমস্যায় ভুগছিলেন বাংলাদেশের (Bangladesh) প্রাক্তন প্রধানমন্ত্রী। ঢাকার একটি বেসরকারি হাসপাতালের করোনারি কেয়ার ইউনিটে চলছিল তাঁর চিকিৎসা। কিন্তু ২০২৫ শেষ হওয়ার আগেই থেমে গেল বেগম জিয়ার জীবনের রথ। জানা গিয়েছে, বুধবার মানিক মিয়া অ্যাভিনিউতে অনুষ্ঠিত হবে খালেদা জিয়ার জানাজা যাত্রা (Funeral)। তারপর শেরেবাংলা নগরের জিয়া উদ্যানে স্বামীর পাশেই কবর দেওয়া হবে তাঁকে।

কে ছিলেন খালেদা জিয়ার স্বামী? এর উত্তর জানতে হলে আমাদের ফিরে যেতে হবে বাংলাদেশ প্রতিষ্ঠার আগের সময়ে। তরুণ বয়সেই পাকিস্তান সেনাবাহিনীর যুব অফিসার পদে যোগ দেন জিয়াউর রহমান (Ziaur Rahman)। ১৯৬০ সালে মাত্র ১৫ বছর বয়সে তিনি বিয়ে করেন খালেদা খাতুন খানমকে। বিয়ের পর তাঁর নাম হয় ‘খালেদা জিয়া’। দাম্পত্য জীবনে তাঁদের দুই পুত্র ছিল। জৈষ্ঠ্যপুত্র তারেক রহমান, যিনি দেশে ফিরেছেন, এবং কনিষ্ঠপুত্র আরাফাত রহমান কোকো, ২০১৫ সালে যাঁর মৃত্যু হয়।

আরও পড়ুন: খালেদার প্রয়াণে মোদির শোকবার্তা, ‘ওঁর আদর্শেই এগিয়ে চলুক ভারত–বাংলাদেশ সম্পর্ক’

১৯৭১ সালে মুক্তিযুদ্ধ শুরুর আগে জিয়াউর পাকিস্তান সেনাবাহিনীতে কর্মরত ছিলেন। ২৬ মার্চ স্বাধীনতার ঘোষণা পাঠ করে তিনি মুক্তিযুদ্ধে ভূমিকা রাখেন। যুদ্ধোত্তর বাংলাদেশে তিনি ক্রমান্বয়ে সেনাবাহিনীর শীর্ষ পদে উন্নীত হন এবং ১৯৭৭ সালে রাষ্ট্রপতি হিসেবে দায়িত্ব গ্রহণ করেন। একই বছর তাঁর উদ্যোগে প্রতিষ্ঠিত হয় বাংলাদেশ জাতীয়তাবাদী দল বা বিএনপি। তারপরেই ১৯৮১ সালে রাজনীতির আখড়ায় আসেন খালেদা জিয়া।

১৯৯০ সালে গণ-অভ্যুত্থানের মুখে এরশাদ সরকারের পতনের পর ১৯৯১ সালের নির্বাচনে খালেদা জিয়া দেশের প্রথম মহিলা প্রধানমন্ত্রী হিসেবে শপথ নেন। ১৯৯৬ সালে স্বল্প সময়ের জন্য দ্বিতীয়বার ক্ষমতায় এসে রাজনৈতিক উত্তেজনার মধ্যেই ক্ষমতা ছাড়তে হয় তাঁকে। পরে ১৯৯৯ সালে চারদলীয় জোট গঠন করে আওয়ামি লিগ সরকারের বিরুদ্ধে আন্দোলনে নামেন এবং ২০০১ সালের নির্বাচনে আবারও প্রধানমন্ত্রী হন তিনি।